Ака́фист святы́м му́чеником Гу́рию, Само́ну и Ави́ву

Конда́к 1

Избра́ннии чудотво́рцы Христо́вы и святы́я ве́ры испове́дницы,/ Гу́рие, Само́не и Ави́ве добронра́внии,/ па́мять ва́шу чту́ще пе́сньми похва́льными,/ воспева́ем я́ко засту́пников христиа́н и покрови́телей стра́ждущих./ Вы же, иму́ще дерзнове́ние ко Го́споду,/ от вся́ких бед и напа́стей свободи́те нас,/ ве́рою и любо́вию зову́щих:// Ра́дуйтеся, Гу́рие, Само́не и Ави́ве, страстоте́рпцы Христо́вы и оби́димых покрови́телие.

И́кос 1

А́нгели во пло́ти, Тро́ице Святе́й равночи́сленнии, любо́вию к Бо́гу горя́ще, и́долы попра́сте, ве́ру Христо́ву укрепи́сте, Тро́ицу Святу́ю просла́висте, те́мже похваля́юще по́двиги ва́ша, глаго́лем вам си́це:

Ра́дуйтеся, зако́на Госпо́дня тепле́йшии храни́телие;

ра́дуйтеся, Ева́нгельскаго уче́ния до́брии послу́шателие.

Ра́дуйтеся, свети́льницы благоче́стия;

ра́дуйтеся, обличи́телие нече́стия.

Ра́дуйтеся, утвержде́ние ве́ры Христо́вы;

ра́дуйтеся, столпи́ Це́ркве Бо́жия.

Ра́дуйтеся, ве́рных наде́ждо и заступле́ние;

ра́дуйтеся, неве́рных устраше́ние и посрамле́ние.

Ра́дуйтеся, Гу́рие, Само́не и Ави́ве, страстоте́рпцы Христо́вы и оби́димых покрови́телие.

Конда́к 2

Ви́дяще нече́стие люде́й гра́да Эде́са, святи́и Гу́рий и Само́н в пусты́ню удали́шася, бе́гая ми́ра сего́ и собла́знов его, и усе́рдно служа́ще Бо́гу, день и нощь воспева́ху: Аллилу́ия.

И́кос 2

Ра́зум прему́др име́юще, святи́и му́ченицы, вы́ну труди́шася во сла́ву Бо́жию, язы́ческое нече́стие облича́юще, и́щущия и́стины на путь пра́вый наставля́юще, и мно́ги неве́рныя к Бо́гу и́стинному привлеко́ша, сего́ ра́ди глаго́лем вам си́це:

Ра́дуйтеся, насади́телие и́стиннаго богопочита́ния;

ра́дуйтеся, искорени́телие де́монскаго служе́ния.

Ра́дуйтеся, тьмы нече́стия обличи́телие;

ра́дуйтеся, и́дольския пре́лести низложи́телие.

Ра́дуйтеся, испове́дницы Христо́вы изря́днии;

ра́дуйтеся, свети́ла ве́ры правосла́вныя.

Ра́дуйтеся, кри́ни благоуха́ннии рая́ превы́шняго;

ра́дуйтеся, цве́ти прекра́снии вертогра́да Иису́сова.

Ра́дуйтеся, Гу́рие, Само́не и Ави́ве, страстоте́рпцы Христо́вы и оби́димых покрови́телие.

Конда́к 3

Си́лою свы́ше осене́ннии святи́и му́ченицы, гони́телей святы́я ве́ры не устраши́шася, веле́ния нечести́ваго Антониа́на небрего́ша и ве́ру Христо́ву велегла́сно просла́виша, те́мже и в темни́цу вве́ржени, поя́ху Бо́гу: Аллилу́ия.

И́кос 3

Иму́ще ве́ру во Христа́, адама́нта тверде́йшую, и си́лою тоя́ вооружи́вшеся, му́жественно претерпе́ли есте́, святи́и му́ченицы, темни́чныя у́зы и са́мую смерть. Сего́ ра́ди похваля́юще таково́е му́жество, ублажа́ем вас си́це:

Ра́дуйтеся, и́стинныя ве́ры испове́дницы;

ра́дуйтеся, Ца́рствия Бо́жия насле́дницы.

Ра́дуйтеся, Христа́ вседу́шне возлюби́вшии;

ра́дуйтеся, за и́мя Его́ в темни́цу мра́чную вве́рженнии.

Ра́дуйтеся, му́чеников похвало́;

ра́дуйтеся, страстоте́рпцев сла́во.

Ра́дуйтеся, Святы́я Це́ркве утвержде́ние;

ра́дуйтеся, всего́ ро́да христиа́нскаго украше́ние.

Ра́дуйтеся, Гу́рие, Само́не и Ави́ве, страстоте́рпцы Христо́вы и оби́димых покрови́телие.

Конда́к 4

Бу́рею помышле́ний нече́стия одержи́мый, нечести́вый царь Лики́ний воздви́же жесто́кое гоне́ние на христиа́ны, ты же, страстоте́рпче Ави́ве, того́ не убоя́вся, с тве́рдою ве́рою взыва́л еси́ Христу́ Бо́гу: Аллилу́ия.

И́кос 4

Слы́шав царь Лики́ний твоя́ по́двиги, досточу́дне Ави́ве, и твое́ тве́рдое ве́ры испове́дание, разъяри́ся на тя зло́бою и повеле́ преда́ти тя сме́рти лю́тей я́ко проти́вника царе́ва. Ты же, уве́дев о сем, во́лею поте́кл еси́ на муче́ние, и с ра́достию претерпе́л еси́ о́гненное сожже́ние. Сего́ ра́ди дивя́щеся вели́кому му́жеству твоему́, велича́ем тя си́це:

Ра́дуйся, побо́рниче ве́ры во Христа́ неустраши́мый;

ра́дуйся, во́ине Христо́в непобеди́мый.

Ра́дуйся, пове́шенный на дре́ве за Распросте́ршаго ру́це Свои́ на Дре́ве Кре́стнем;

ра́дуйся, стро́ганный коготьми́ желе́зными.

Ра́дуйся, ра́нами, я́ко у́тварьми многоце́нными, украше́нный;

ра́дуйся, кро́вию твое́ю, яко багряни́цею, облече́нный.

Ра́дуйся, утеше́ние подава́яй скорбя́щим;

ра́дуйся, ско́рый помо́щниче всем за и́стину терпя́щим.

Ра́дуйтеся, Гу́рие, Само́не и Ави́ве, страстоте́рпцы Христо́вы и оби́димых покрови́телие.

Конда́к 5

Боготе́чней звезде́ на тве́рди небе́сней подо́бни бы́ли есте́, святи́и му́ченицы, луча́ми жития́ ва́шего тьму язы́ческаго нече́стия просвеща́ющии и мно́гих на путь и́стины наставля́ющии. Те́мже благогове́йно чту́ще па́мять ва́шу, благода́рно пое́м Бо́гу: Аллилу́ия.

И́кос 5

Ви́деша лю́дие гра́да Эде́са мно́гая чудеса́, быва́емая от ра́ки святы́х му́чеников Гу́рия, Само́на и Ави́ва, зело́ ра́довахуся и Го́спода всем се́рдцем прославля́ху. Мы же, чту́ще святу́ю па́мять ва́шу, святи́и му́ченицы, уми́льно взыва́ем:

Ра́дуйтеся, непра́ведно гони́мых засту́пницы;

ра́дуйтеся, ве́рных рабо́в Христо́вых дру́зи.

Ра́дуйтеся, су́щих во у́зах и темни́цах храни́телие;

ра́дуйтеся, гони́телей и оби́дящих вразуми́телие.

Ра́дуйтеся, пла́чущих уте́шителие;

ра́дуйтеся, от на́глыя и лю́тыя сме́рти изба́вителие.

Ра́дуйтеся, благода́тию чудотворе́ния от Го́спода обогаще́ннии;

ра́дуйтеся, исцеле́ний всеблази́и пода́телие.

Ра́дуйтеся, Гу́рие, Само́не и Ави́ве, страстоте́рпцы Христо́вы и оби́димых покрови́телие.

Конда́к 6

С высоты́ му́дрии благода́ть прие́мше, за су́щих во искуше́нии предстоите́, всехва́льнии, те́мже отрокови́цу, святи́и, от сме́рти го́рькия изба́висте. Вы бо вои́стину есте́ гра́ду Эде́су сла́ва и ми́ру ра́дость, сего́ ра́ди воспева́ем ко Го́споду: Аллилу́ия.

И́кос 6

Вра́жия рабо́ты изба́ви ны, мо́лим Тя, Иису́се Жизнода́вче, Твои́х страда́лец мольба́ми, да не порабоще́ни от страсте́й ду́шу и те́ло стяжа́вше, восхваля́ем тех скоре́йшую по́мощь. Ти́и бо жену́, во гро́бе му́жем затворе́нную, ско́ро предвари́вше от сме́рти изба́виша. Сего́ ра́ди взыва́ем им си́це:

Ра́дуйтеся, неви́нную жену́ от лю́тыя сме́рти спа́сшии;

ра́дуйтеся, зве́рства мучи́теля ди́вным спасе́нием ея́ победи́вшии.

Ра́дуйтеся, преступле́ния супру́жеския ве́рности гро́знии наказа́телие;

ра́дуйтеся, жен оста́вленных и зле обма́нутых защи́тницы.

Ра́дуйтеся, зла́го му́жа жесто́кое дея́ние обличи́вшии;

ра́дуйтеся, и того́ ве́ровати в си́лу Бо́га христиа́нскаго научи́вшии.

Ра́дуйтеся, пода́телие ми́лости тоя́ тре́бующим;

ра́дуйтеся, стра́жи неусы́пнии па́мять ва́шу почита́ющих.

Ра́дуйтеся, Гу́рие, Само́не и Ави́ве, страстоте́рпцы Христо́вы и оби́димых покрови́телие.

Конда́к 7

Хотя́й Человеколю́бец Госпо́дь яви́ти ми́лость лю́дем Свои́м, сохрани́ телеса́ ва́ша нетле́нна и чудоточа́ща, от нихже вси ве́рнии то́ки исцеле́ний получа́ют, зову́ще Бо́гу: Аллилу́ия.

И́кос 7

Но́вых засту́пников и ди́вных чудотво́рцев вас ве́дуще, лю́дие из гра́да Эде́са святы́й храм в па́мять ва́шу созда́ша, в не́мже и мо́щи ва́ша положи́ша, да вси стра́ждущии по́мощь от них, я́ко от оби́льна исто́чника, почерпа́ют. Та́кожде и мы, тве́рду наде́жду на вас иму́ще, взыва́ем вам си́це:

Ра́дуйтеся, душе́вных и теле́сных неду́гов на́ших цели́телие;

ра́дуйтеся, бесо́в о и́мени Госпо́дни изгони́телие.

Ра́дуйтеся, Ева́нгельския и́стины благовести́телие;

ра́дуйтеся, Боже́ственныя благода́ти носи́телие.

Ра́дуйтеся, ско́рби мно́ги за и́мя Госпо́дне прие́мшии;

ра́дуйтеся, ди́вно во святы́х Его́ просия́вшии.

Ра́дуйтеся, гра́да ва́шего Эде́са похвало́ и утвержде́ние;

ра́дуйтеся, и всея́ вселе́нныя сла́во и похвале́ние.

Ра́дуйтеся, Гу́рие, Само́не и Ави́ве, страстоте́рпцы Христо́вы и оби́димых покрови́телие.

Конда́к 8

Стра́нно и стра́шно неве́рным слы́шати, какова́ ди́вная дела́ от святы́х моще́й ва́ших соверша́ются: неду́зи врачу́ются и стра́сти исцеля́ются. Мы же, тве́рду наде́жду на вас иму́ще, Бо́гу, о вас та́ко благоде́ющему, с ве́рою взыва́ем: Аллилу́ия.

И́кос 8

Все́ми доброде́тельми испо́лненнии, за ня́же и сла́вою Бо́жиею почте́ннии, внима́йте, святи́и му́ченицы, моли́твам ве́рных, чту́щих святу́ю па́мять ва́шу, от ни́хже слы́шите сицева́я:

Ра́дуйтеся, ни́щии ду́хом, я́ко ва́ше есть Ца́рствие Небе́сное;

ра́дуйтеся, пла́кавшии, я́ко уте́шистеся.

Ра́дуйтеся, кро́тции, я́ко насле́довасте зе́млю;

ра́дуйтеся, алка́вшии и жа́ждавшии пра́вды, я́ко насы́тистеся.

Ра́дуйтеся, ми́лостивии, я́ко стяжа́ли есте́ поми́лование;

ра́дуйтеся, чи́стии се́рдцем, я́ко Бо́га узре́сте.

Ра́дуйтеся, я́ко пред лице́м челове́ческим му́ку прия́ли есте́;

ра́дуйтеся, я́ко упова́ние ва́ше безсме́ртия испо́лнено есть.

Ра́дуйтеся, Гу́рие, Само́не и Ави́ве, страстоте́рпцы Христо́вы и оби́димых покрови́телие.

Конда́к 9

Вся́кия напа́сти, находя́щия на град Эде́с, разоря́ли есте́, святи́и му́ченицы, те́мже и ны́не не оста́вите нас смире́нных и гре́шных, но вся лю́ди страны́ на́шея в Правосла́вии и единомы́слии утверди́те, да вси еди́ными усты́ и еди́ным се́рдцем воскли́кнем просла́вльшему вас Го́споду: Аллилу́ия.

И́кос 9

Вети́я многовеща́нныя я́ко ры́бы безгла́сныя зрим о вас, святи́и му́ченицы: недоуме́ют бо, ка́ко в пусты́ни ду́хом вита́ли есте́ и посреде́ челове́к неусы́пными по́двиги подвиза́стеся. Мы же ра́дующеся, я́ко таковы́ и́мамы учи́тели и моли́твенники, прославля́ем вас, глаго́люще:

Ра́дуйтеся, кимва́ли Сло́ва Бо́жия;

ра́дуйтеся, те́плии о нас пред Бо́гом хода́таи.

Ра́дуйтеся, иуде́ев и е́ллинов просвети́телие;

ра́дуйтеся, Триеди́наго Божества́ благовести́телие.

Ра́дуйтеся, кро́тости и воздержа́ния учи́телие;

ра́дуйтеся, лжи и татьбы́ обличи́телие.

Ра́дуйтеся, Ца́рствия Христо́ва насле́дницы;

ра́дуйтеся, ве́чныя блаже́нныя жи́зни соприча́стницы.

Ра́дуйтеся, Гу́рие, Само́не и Ави́ве, страстоте́рпцы Христо́вы и оби́димых покрови́телие.

Конда́к 10

Спасти́ хотя́ лю́ди гра́да Эде́са от мы́сленнаго во́лка, увещава́ли есте́ тех тве́рдо стоя́ти во и́стинней ве́ре, ниже́ ко́зней вра́жиих устраша́тися, но и в ско́рбех и напа́стех за вся благодари́ти Бо́га, пою́ще Ему́: Аллилу́ия.

И́кос 10

Стена́ тверда́ и наде́жное прибе́жище есте́, святи́и му́ченицы, всем к вам прибега́ющим и ско́рыя по́мощи тре́бующим, сего́ ра́ди во умиле́нии се́рдца на́шего взыва́ем:

Ра́дуйтеся, я́ко заре́ю Пресвята́го Ду́ха просвеще́ни бы́сте;

ра́дуйтеся, я́ко страх малоду́шный от себе́ оттрясли́ есте́.

Ра́дуйтеся, всех скорбя́щих ра́дование;

ра́дуйтеся, всех угнете́нных и порабоще́нных прибе́жище и освобожде́ние.

Ра́дуйтеся, вдов и сиро́т заступле́ние;

ра́дуйтеся, от ересе́й и раско́лов огражде́ние.

Ра́дуйтеся, я́ко вси нечести́вии житию́ ва́шему удивля́ются;

ра́дуйтеся, я́ко вси благочести́вии о и́мени ва́шем веселя́тся.

Ра́дуйтеся, Гу́рие, Само́не и Ави́ве, страстоте́рпцы Христо́вы и оби́димых покрови́телие.

Конда́к 11

Пе́ние благода́рственное принося́ще ко Го́споду о вас, те́плии засту́пницы на́ши, при́сно мо́лим вас не отступа́ти от нас грех на́ших ра́ди, но милосе́рдие от Го́спода нам испроси́ти, вопию́щим Ему́: Аллилу́ия.

И́кос 11

Светоза́рную тро́ицу святы́х му́чеников восхваля́юще, ве́рнии, устрани́мся ра́спрей и раздо́ров в жи́зни сей, убежи́м несогла́сий и разделе́ний, и храня́ще едине́ние ду́ха в сою́зе ми́ра, из глубины́ души́ воскли́кнем та́ко:

Ра́дуйтеся, громогла́сныя трубы́ Ева́нгельскаго благове́стия;

ра́дуйтеся, сладкозву́чныя гу́сли про́поведи спасе́ния.

Ра́дуйтеся, кре́пции пра́вды рачи́телие;

ра́дуйтеся, непоколеби́мии непра́вды истреби́телие.

Ра́дуйтеся, благочести́вым семе́йством ми́ра и бла́га пода́телие;

ра́дуйтеся, целому́дренно живу́щим в бра́це незри́мии охрани́телие.

Ра́дуйтеся, же́стоким и неве́рным супру́гом стро́гии наказа́телие;

ра́дуйтеся, под кров свой всех беззащи́тных ми́лостивне прие́млющии.

Ра́дуйтеся, Гу́рие, Само́не и Ави́ве, страстоте́рпцы Христо́вы и оби́димых покрови́телие.

Конда́к 12

Благода́ть, да́нную вам от Бо́га, ве́дуще, па́мять ва́шу пра́зднуем, святи́и му́ченицы, с усе́рдным моле́нием к ва́шему честно́му о́бразу притека́юще, ва́шею тве́рдою по́мощию, я́ко необори́мою стено́ю, огражда́емся, сего́ ра́ди восхваля́ем вас, страстоте́рпцы Христо́вы, и усе́рдно зове́м Бо́гу: Аллилу́ия.

И́кос 12

Пою́ще ва́ше ди́вное житие́ и му́ченическую кончи́ну, мо́лим вас, страстоте́рпцы Христо́вы Гу́рие, Само́не и Ави́ве, бу́дите нам во всем блази́и помо́щницы, благослови́те нас ми́ром и любо́вию, пода́йте нам тве́рдую ве́ру, чистоту́ жи́зни и страх Бо́жий, да вси душе́вный поко́й иму́ще, в ра́дости восклица́ем:

Ра́дуйтеся, поко́й и отра́да скорбя́щим;

ра́дуйтеся, страх и удивле́ние оби́дящим.

Ра́дуйтеся, неви́нную жену́ от лю́тыя сме́рти спа́сшии;

ра́дуйтеся, зла́го му́жа ея́ досто́йно покара́вшии.

Ра́дуйтеся, за прелюбе́знаго вам Иису́са ду́ши своя́ положи́вшии;

ра́дуйтеся, за пресла́дкое и́мя Его́ под меч о́стрый главы́ своя́ подклони́вшии.

Ра́дуйтеся, многообра́зныя боле́зни за Царя́ Христа́ претерпе́вшии;

ра́дуйтеся, Иерусали́ма го́рняго гра́ждане.

Ра́дуйтеся, Гу́рие, Само́не и Ави́ве, страстоте́рпцы Христо́вы и оби́димых покрови́телие.

Конда́к 13

О святи́и страстоте́рпцы Христо́вы Гу́рие, Само́не и Ави́ве, приими́те сие́ на́ше хвале́бное пе́ние, и услы́шавше усе́рдное жела́ние на́ше, изба́вите нас те́плым ва́шим к Бо́гу предста́тельством от вся́каго зла, от вражды́ и несогла́сий и вся́ких лю́тых бед и боле́зней, да с любо́вию вас чту́ще, вы́ну зове́м Бо́гу: Аллилу́ия.

Сей конда́к глаго́лется три́жды.
И па́ки чте́тся и́кос 1-й, и конда́к 1-й.

Моли́тва

О святи́и му́ченицы и испове́дницы Христо́вы Гу́рие, Само́не и Ави́ве, те́плии о нас хода́таи и моли́твенницы пред Бо́гом! Во умиле́нии серде́ц на́ших, взира́юще на пречи́стый ваш о́браз, смире́нно мо́лим вас: услы́шите нас гре́шных и недосто́йных, су́щих в беда́х, ско́рбех и напа́стех, и презре́вше на́ша тя́жкая и безчи́сленная прегреше́ния, яви́те нам свою́ вели́кую ми́лость, воздви́гните нас из глубины́ грехо́вныя, просвети́те наш ум, смягчи́те зло́е и окая́нное се́рдце, прекрати́те за́висть, вражду́ и раздо́ры, в нас живу́щия. Осени́те нас ми́ром, любо́вию и стра́хом Бо́жиим, умоли́те милосе́рднаго Го́спода, да покры́ет мно́жество грехо́в на́ших Свои́м неизрече́нным милосе́рдием, да соблюде́т Це́рковь Свою́ Святу́ю от неве́рия, ересе́й и раско́лов, да пода́ст стране́ на́шей мир, благоде́нствие, земли́ плодоро́дие, супру́гом любо́вь и согла́сие, ча́дом послуша́ние, оби́димым терпе́ние, оби́дящим страх Бо́жий, скорбя́щим благоду́шие, ра́дующимся воздержа́ние. Всех же нас да покры́ет Свое́ю всеси́льною десни́цею, и да изба́вит от гла́да, губи́тельства, тру́са, пото́па, огня́, меча́, наше́ствия иноплеме́нников и междоусо́бныя бра́ни, и от напра́сныя сме́рти. Да огради́т нас ополче́нием святы́х Свои́х А́нгелов, во е́же изба́витися нам по исхо́де на́шем из жития́ сего́ от ко́зней лука́ваго и та́йных возду́шных мыта́рств его́, и неосужде́нным предста́ти Престо́лу Го́спода Сла́вы, иде́же ли́цы святы́х А́нгел со все́ми святы́ми вы́ну сла́вят пресвято́е и великоле́пое и́мя Отца́, и Сы́на, и Свята́го Ду́ха, ны́не и при́сно, и во ве́ки веко́в. Ами́нь.

*Утвержден Священным Синодом Русской Православной Церкви* *24.09.2021 (журнал № 67).*